google/wiki40b huggingface dataset:
ג'יבריל סיסה

קריירה

ליברפול שילמה עבורו סכום חסר תקדים של 14.5 מיליון לירות שטרלינג ביולי 2004. לפני כן שיחק באוסר הצרפתית. באוקטובר 2004 מעד במגרש ושבר את רגלו. הוא חזר לשחק באפריל 2005.
סיסה שבר את רגלו הימנית שנית ביוני 2006 במשחק ההכנה למונדיאל של נבחרת צרפת נגד נבחרת סין. בגלל פציעה זו החמיץ את השתתפותה של הנבחרת בגמר המונדיאל.
בשנת 2006 עזב את ליברפול ועבר למרסיי, אך בשנת 2008 הושאל לסנדרלנד. ב-26 ביוני 2009 חתם בפנאתינייקוס.
בתחילת יוני 2010 נכלל בסגל הסופי של נבחרת צרפת למונדיאל 2010 שנערך בדרום אפריקה. ב-31 בינואר 2012 חתם סיסה בקווינס פארק ריינג'רס. סיסה חתם במועדון האנגלי לכשנתיים וחצי. ב-20 בינואר 2013 הושאל סיסה לקבוצת אל-גארפה הקטרית.
ב-3 ביולי 2013 חתם סיסה בקובאן קרסנודאר לשנה עם אופציה לשנה נוספת, ב-1 בינואר 2014 עבר לספורטינג קלוב דה בסטיה לשנה וחצי.
ביוני 2015 חתם ל-5 משחקים בקבוצה מראוניון. באוקטובר 2015 הודיע השחקן על פרישה ממשחק פעיל.
אדם ג'מילי

קריירה

באליפות אירופה לנוער שנערכה בשנת 2011 בטאלין, זכה ג'מילי במדליית כסף בריצת 100 מטר לאחר שקבע תוצאה של 10.41 שניות. הוא זכה במדליית כסף נוספת בריצת 4X100 מטר בתוצאה של 39.48 שניות.
שנה לאחר מכן, באליפות העולם לנוער, זכה ג'מילי במדליית זהב בריצת 100 מטר בשיא תחרות חדש של 10.05 שניות. בתחרות הספארקסן גאלה ברנסבורג (גרמניה) בתחילת יוני, קבע ג'מילי במקצה הגמר 10.08. זו הייתה התוצאה השנייה בהיסטוריה עבור רץ נוער בריטי, שרק דוויין צ'יימברס (10.06) מקדים אותו. 
בשלב חצי הגמר באולימפיאדת לונדון, סיים שני במקצה ובמקום ה-10 הכללי בריצת 100 מטר בתוצאה של 10.06 שניות, ולא עלה לגמר.
ג'מילי נבחר לרוץ 200 מטר באליפות העולם באתלטיקה 2013, ובחצי הגמר קבע 19.98 והפך לבריטי השני אחרי  ג'ון רגיס שיורד מגבול ה-20 שניות בריצת 200 מטר

אלוף אירופה

במשחקי חבר העמים 2014, זכה במדליית הכסף בריצת 100 מטר לאחר שעצר את השעון על 10.10 שניות, 10 מאיות איטי יותר מזוכה מדליית הזהב, קמר ביילי קול. באליפות אירופה שנערכה בציריך, שווייץ, זכה במדליית הזהב בריצת 200 מטר לאחר שהשווה את שיאו האישי, 19.98 שניות. ג'מילי ניצח בפער של 17 מאיות מהמקום השני, כריסטוף למטר.

ירידה מ-10 שניות ב-100 מטר

ב-2015, ירד ג'מילי לראשונה ממחסום ה-10 שניות בריצת 100 מטר. כאשר בתחרות דיימונד ליג בבירמינהגם, עצר את השעון על 9.97. אך את אליפות העולם באתלטיקה 2015, פספס עקב פציעה.

אולימפיאדת ריו דה ז'ניירו

באולימפיאדת ריו סיים ג'מילי במקום הרביעי בריצת 200 מטר בתוצאה של 20.12 שניות, והפסיד את מדליית הארד באלפיות בודדות לכריסטוף למטר הצרפתי, אשר קבע תוצאה זהה לו.

אלוף העולם

באליפות העולם שנערכה בלונדון, זכה ג'מילי במדליית הזהב בריצת 4X100 מטר, ביחד עם נתניאל מיטשל בלייק, דני טלבוט וצ'יג'ינדו אוג'ה לאחר שקבעו שיא אירופאי חדש של 37.47 שניות. הם סיימו לפני נבחרת ארצות הברית (37.52 שניות) ויפן (38.04 שניות).
צופר (רכב)

צופר הוא התקן בכלי רכב המשמיע צליל רם, המשמש את נהג כלי הרכב על מנת להזהיר את משתמשי הדרך האחרים או לאותת להם. צופרים מותקנים בכלי רכב מאופניים ועד משאיות, רכבות וכלי שיט. תקנות התעבורה לגבי רכב מנועי הנע בכביש קובעות כי אין להפעיל צופר בדרך עירונית, אלא אם הדבר דרוש לשם אזהרה מפני סכנה קרובה שלא ניתן למנוע אותה בדרך אחרת. עבור רכבות וכלי שיט קיימות תקנות (למשל במסגרת המשפט הימי) המגדירות באילו תנאים יש להשתמש בצופר.

מכוניות

עד 1910 צוידו מכוניות בצופר אופניים מטיפוס החצוצרה. בשנה זו המציא אוליבר לוקס מברמינגהאם, בריטניה צופר רכב חשמלי המבוסס על מנגנון של רמקול המשמיע צליל אחד אופייני (בתדר שבין 400 ל-500 הרץ ובגובה צליל של 107–109 דציבל). עקב תכונות אקוסטיות מותקנים זוג צופרים במרווח (למשל 500 הרץ ו-420 הרץ). חברת ייצור הצופרים הגדולה בארצות הברית היא Klaxon, ושמה מהווה שם גנרי לצופרי מכוניות.

משאיות

במשאיות מועדף צופר העושה שימוש במנגנון אוויר דחוס (ממערכת הבלימה). גם כאן מותקן יותר מצופר אחד במרווח 125–180 הרץ, המספק צליל בגובה 117–118 דציבל.

רכבות

צופרים המותקנים על גבי קטרי רכבת מספקים צפירה רמה היכולה להגיע עד ל-175 דציבל ולהשמע למרחוק, עקב מרחק הבלימה הגדול של הרכבת והצורך להתריע על בואה ממרחק רב. צפירת הרכבת בנקודות מסוימות (לפני הצטלבויות כביש, לקראת עיקולים בעלי ראות נמוכה באזור מיושב, לפני כניסה לתחנה וביציאה ממנה) מוגדרת על ידי תקנות ומסומנת לנהג על ידי תמרורים. צופר רכבת מורכב ממספר קנים המשמיעים יחדיו אקורד. סוגי הצפירות השונים מהווים מילון של סימנים.
רכבות עירוניות כגון רכבת קלה עושות שימוש בצופרים חשמליים המשמיעים צליל ייחודי או אף מנגינה קצרה, המתריעה על בואן.

כלי שיט

צופרי אויר או קיטור רבי-עוצמה משמשים כלי שיט לאותת זה לזה ולחוף. צופרי כלי שיט הם נמוכי תדר ונמוכים יותר ככל שכלי השיט גדול יותר (55–70 ועד 200 הרץ), עקב העובדה שצלילים נמוכים עוברים מרחקים גדולים יותר.
ולדימיר גורילי

קריירה

גורילי למד בפנימיה לספורטאים. באחד המשחקים ראה אותו צייד הכשרונות של קבוצת טבריה סימפרופול והזמין אותו למבחנים בקבוצה. בשנת 1982, בהיותו בן 17, עלה גורילי לסגל הקבוצה הבוגרת של המועדון טבריה סימפרופול  (ששיחקה אז בליגה הסובייטית הראשונה). לאחר עונה אחת - עבר לקבוצת הצמרת הסובייטית דינמו קייב. גורילי שיחק בשורות דינמו במשך 6 שנים, במהלכן זכה עם הקבוצה ב-2 אליפויות ובשני גביעי ברית המועצות. בשנת 1990, בעקבות הסכסוך שפרץ בינו לבין המאמן החדש של דינמו, עבר גורילי לקבוצת זניט לנינגרד. הוא לא הצליח לבסס את מקומו בהרכב הפותח של זניט ולאחר חצי עונה שב לאוקראינה. הוא הצטרף אל שורות קבוצת דניפרו דניפרופטרובסק ושיחק בה עד לסיום קריירת השחקן שלו ב-1996 - למעט עונת 1992/1993. באותה העונה הוא חתם על חוזה בקבוצת הפועל חיפה. גורילי בא לחיפה בעקבות חברו למשחק בדניפרו ואדים טישנקו. לאחר עונה אחת במדי הפועל החליט גורילי לחזור לאוקראינה ואילו טישנקו נשאר לשחק עונה נוספת.

נבחרות

בתקופת ברית המועצות שיחק גורילי בנבחרת הנוער של ברית המועצות ובנבחרת הצעירה שלה. בנבחרת אוקראינה העצמאית שיחק גורילי 3 משחקים. כולם בשנת 1995 במסגרת מוקדמות יורו 1996

קריירת אימון

בשנת 2002 הצטרף גורילי לצוות המאמנים של קבוצת דניפרו דנפרופטרובסק והיה לעוזר המאמן של הקבוצה, בהמשך אימן את קבוצת המילואים של המועדון. בשנים 2013-2014 אימן את נבחרת אוקראינה עד גיל 20. בשנת 2017 מונה למאמנה של קבוצת ניבה ויניצה מהליגה האוקראינית השנייה. הוא תפקד תקופה קצרה כמאמן הקבוצה ופוטר על ידי ההנהלה.
משה מיכאל פויכטונגר

ביוגרפיה

נולד ב-1927 לד"ר אהרן מאיר (היינריך) והני ייטל (הנרייטה, לבית פויכטונג) במינכן, בן ראשון מבין שלושה ילדים. בשנת 1936 עלתה משפחתו לישראל.
לפני קום המדינה שירת בהגנה ובמשטרת היישובים העבריים. וכן לחם במלחמת העצמאות כחייל בצה"ל. את לימודי הרפואה שלו למד בציריך, שווייץ, והתמחה בניתוח כללי ופדיאטרי, את הדוקטורט עשה באוניברסיטה העברית שפתחה בית ספר ללימודי רפואה ב-1949, לאחר שהחל כבר את לימודיו בשווייץ.
ב-1949 התחתן בירושלים עם דינה לבנון. לזוג נולדו שתי בנות.

קריירה

בתקופות שונות לימד באוניברסיטה העברית (מרצה בכיר); באוניברסיטת תל אביב (מרצה בכיר); ובאוניברסיטת בן-גוריון (פרופסור). מרצה אורח בכנסים רפואיים ברחבי העולם. ופרופסור מבקר באוניברסיטאות לונדון, בלפסט, מינכן, המבורג, היידלברג, הנובר, גטינגן ואוניברסיטת קלן.
בתחילת שנות השישים היה עמית מחקר באוניברסיטת קליפורניה בלוס אנג'לס. מאוחר יותר כיהן בעמדות בכירות במחלקות ניתוח בבתי חולים בארץ: סגן ראש מחלקת ניתוח בבית החולים הדסה הר הצופים; ראש המחלקה במרכז רפואי סורוקה.
פויכטונגר חבר באיגודים כירורגים בישראל ומחוצה לה, ולמשך תקופה אף היה יושב ראש איגוד הכירורגים בישראל. פויכטונגר הוא חבר של כבוד באיגוד הכירורגים הגרמני.
פויכטונגר הוא המחבר של מעל לשישים מחקרים מדעיים שהתפרסמו בכתבים אקדמיים רבים בארץ ובעולם, כולל האנציקלופדיה העברית.
ולנטינה סנרה

קריירה

סנרה הראתה מגיל צעיר נטייה לכיוון האומנותי, ומשחקת מגיל 6 בתיאטרון וקומדיה מוזיקלית. היא הופיעה בפעם הראשונה בטלוויזיה בפרסומות לברבי. התפקיד הראשון שלה היה ב-2010, בגיל 13, כאשר נבחרה על ידי כריס מורנה לשחק בעונה ה-4 של "כמעט מלאכים", שם היא שיחקה את אליי אינצאוסטי או אליי מוראלס רומרו, הבת של חסמין (מריה אאוחניה סוארס) וטצו (ניקולס ריירה).
ב-2011 היא הופיעה בסדרה "היחידים", שם שיחקה את גס'יקה סרונטס.
ב-2013 היא שיחקה את מארה אוללה, האחות הקטנה של מאיה (מריאל פרוסקי) באליאדוס, תפקיד שהמשיך בעונה השנייה של הסדרה ב-2014.
כיום היא משחקת את אמבר סמית' בסדרה של ערוץ דיסני "סוי לונה" (Soy Luna).
מזל קשת

מזל קשת הוא אחד משנים עשר המזלות שבגלגל המזלות. באסטרולוגיה המערבית, "בן מזל קשת" הוא מי שנולד בין ה־22 בנובמבר לבין ה־23 בדצמבר (לערך). במסורת היהודית מתייחס מזל קשת אל חודש כסלו. מושג זה מתייחס לרעיון שבתקופה הנתונה מיקום השמש באזור השמיים המוקצה למזל קשת האסטרולוגי. כיום, אין חפיפה בין קונסטלציית הקשת לבין אזור השמיים של מזל קשת בגלל נדידתן של נקודות השוויון.
השם 'קשת' ניתן למזל ולקבוצת הכוכבים, כיוון שזו נראית מכדור הארץ כשרטוט של אדם האוחז בקשת.

מזל קשת במיתולוגיה היוונית

היוונים ראו בקבוצת כוכבים זו קָשָת אשר אוחז בקשתו ויותר מאוחר הפך לקנטאורוס, דמות בעלת גוף חיה וראש אדם.
דווקא הסאטירים - מלוויו של דיוניסוס, אל היין, זוהו עם הקבוצה. אחד מהם, האהוד במיוחד בקרב המוזות, היה קרוטוס. שירתו הנפלאה היא שעמדה לזכותו. כמו כן היה פרש מצוין וצייד מעולה. כמחווה למוזות, העלה אבי האלים זאוס את קרוטוס לשמיים, והוסיף לו סוס וקשת לצייד.

שיוך אסטורולוגי

מזל קשת הוא אחד משלושת מזלות יסוד האש, יחד עם מזל טלה ומזל אריה. הוא משתייך לקבוצת המזלות המשתנים, יחד מזל תאומים, מזל בתולה ומזל דגים. הכוכב השליט של מזל קשת הוא צדק.
מלכיאל מני

ביוגרפיה

נולד בשנת 1860 בחברון, בנו הרביעי של הרב אליהו מני. משנותיו המוקדמות היה תלמיד של אביו בישיבתו בעיר חברון, והירבה מיוזמתו ללמוד מהמופתי והקאדי המקומיים. עניינו בדת המוסלמית הביאו בגיל צעיר לערוך השוואות הדדיות בין המשפט העברי לבין חוקי הדת המוסלמית.
מטעם אגודת "למען ציון" התמנה בצעירותו לשמש מורה לשפה הערבית ולספרותה.
בתקופתו של ראוף פאשה כמושל ירושלים הועמד לבחירה בין המועמדים לבית המשפט המחוזי בחברון. באותה עת נבחרו השופטים בידי הציבור, אחת לשנתיים, ומני נבחר מספר פעמים לכהונות שופט ושופט חוקר. בתפקידיו כיהן למעלה מעשר שנים רצופות, חלקן כיו"ר בית הדין, והיה לשופט הראשון מבין יהודי ארץ ישראל.
בשנת תרס"א (1901) עבר לירושלים ופתח משרד עצמאי לעריכת דין. תחילה היו לקוחותיו אנשי חברון והכפרים הסמוכים, אך תוך זמן קצר נבחר לייצג רבות מהנציגויות הזרות בארץ ישראל ואת ועד הכוללים של האשכנזים בירושלים.
שמו וידענותו נפוצו ברחבי האימפריה העות'מאנית. הסולטאן עבדול חמיד השני הציע למנותו לשופט, אך מני דחה את הצעתו. לאחר מכן נבחר על ידי הסולטאן לייצגו בכל הנוגע להגנה על אדמותיו ("ג'יפטליק"). מינויו נתמך על ידי הרב הראשי לטורקיה ומושל ירושלים, למורת רוחם של אנשי דת מוסלמיים.
מני נמנה בין חשובי הספרדים בארץ ישראל שהצטרפו לתנועה הציונית. בביקורו של תיאודור הרצל בארץ ישראל (1898) נפגש עמו לצורך מענה על שאלותיו בנושא קרקעות ארץ ישראל. לאחר מכן ייצג את פיק"א ואת מנהלה, אלברט ענתבי. לאחר פטירתו של משה מונטיפיורי בלא יורשים מדרגה ראשונה דחף לנטיעות המוניות בקרקעות העזבון, ביודעו שאדמה נטועה דינה להימסר לקרובי משפחה רחוקים על פני מסירתה לרשויות השלטון. בשנים מאוחרות יותר סייע לתנועות הפועלים בחכירת אדמות.
לאחר כיבוש ארץ ישראל בידי הבריטים, ובתקופת השלטון הצבאי הבריטי, מונה בשנת 1918 לבית הדין העליון של הממשלה המנדטורית. בתחילת 1922 עבר מבחירה לכהן עד שנת 1929 כשופט בבית המשפט המחוזי תל אביב-יפו. בשנותיו בתל אביב ייעץ לרבנות הראשית.
לאחר פרישתו לגמלאות התכבד בתואר הכבוד OBE מטעם הממשלה הבריטית.
בשנת 1930 רכש מאפ"ק את הבית הדו-קומתי ברחוב יהודה הלוי, 36 בתל אביב. למרות שהתגורר בבית זה כשלוש שנים בלבד, הבית נקרא על שמו: בית מני. בשנת 1978 נמכר הבית על ידי יורשיו לבנק לאומי.
נפטר בתל אביב בשנת 1932, ונקבר בבית העלמין טרומפלדור.
אוליבר ברק

קריירת מועדונים

ברק התחיל את הקריירה שלו בקבוצת הילדים של מובריי ריינג'רס כשהיה בן 8. אחרי שנה אחרי זה הצטרף לאקדמיה של נוטינגהאם פורסט. ב-19 בספטמבר 2014 חתם על חוזה בקבוצה הבוגרת. 5 ימים לאחר מכן ערך את הופעת הבכורה שלו בקבוצה בהפסד 1–3 לטוטנהאם הוטספר במסגרת גביע הליגה האנגלי. ב-14 בפברואר 2015 ערך את הופעת הבכורה שלו בליגה בתיקו 4-4 נגד בלקפול.
ב-24 בפברואר 2015 הושאל לברדפורד סיטי מהפוטבול ליג הראשונה לחודש. באותו יום ערך את הופעת הבכורה שלו בקבוצה בהפסד 1–2 לסווינדון טאון. ב-29 ביולי 2015 ברק חתם על חוזה ל-3 שנים בנוטינגהאם. ב-29 בדצמבר 2015 הבקיע את שער הבכורה שלו בקבוצה במשחק הליגה נגד קארדיף סיטי. ב-29 בפברואר 2016 חתם על חוזה ל-4 שנים.
ב-28 באוגוסט 2016 חתם ל-5 שנים בר.ב. לייפציג, העולה החדשה לבונדסליגה תמורת 13 מיליון פאונד ובכך הפך לכדורגלן הסקוטי היקר ביותר בכל הזמנים. ב-10 בספטמבר 2016 ערך את הופעת הבכורה שלו בקבוצה בתיקו 1-1 נגד בורוסיה דורטמונד, בו בישל את השער לנבי קייטה. ב-25 בספטמבר הבקיע את שער הבכורה שלו בקבוצה בתיקו 1-1 נגד פ.צ. קלן וכך הפך לכדורגלן הסקוטי הראשון שכובש בבונדסליגה מאז בריאן אוניל שכבש בנובמבר 1999 במדי וולפסבורג.
ב-25 באוגוסט 2017 חתם לחמש שנים בווסט ברומיץ' אלביון תמורת 15 מיליון פאונד. יומיים לאחר מכן ערך את הופעתו הבכורה בקבוצה בתיקו 1-1 נגד סטוק סיטי. ב-14 באוגוסט כבש את שערו הראשון בקבוצה בניצחון 0-1 על לוטון טאון בגביע הליגה. 
ב-5 בינואר 2019 הושאל לסלטיק. שבועיים לאחר מכן ערך את הופעתו הבכורה בהרכב בניצחון 0-3 על איירדריאוניאנס בגביע הסקוטי. ב-23 בינואר הבקיע צמד שערי בכורה בניצחון 0-3 על סנט מירן. 
ב-30 באוגוסט 2019 הושאל לדפורטיבו אלאבס לעונה אחת.

קריירה בינלאומית

ב-29 במרץ 2016 ברק ערך את הופעת הבכורה שלו בנבחרת סקוטלנד במשחק ידידות נגד דנמרק.
חואן לסקאנו

קריירה

הוא התחיל לשחק כדורגל בגיל 5, בבית הספר של בוקה ג'וניורס בבואנוס איירס. אז, בגיל 13, הוא עבר לספרד, שם הוא שיחק בקבוצת הנוער של אינטרנסיונל מדריד. שלוש שנים מאוחר יותר, הבחין בו מאמן ליברפול רפאל בניטס, שהזמין אותו למועדון הבריטי. בגיל 17 עבר לקבוצת הנוער של מדריד ריאל מדריד . לאחר שנתיים שבהן מיעט לשחק, עבר לליגת העל של איחוד האמירויות הערביות וכעבור חצי שנה עבר לקבוצת הנוער של לוגאנו השווייצרית.
ב-2013 הוא עבר לרוסיה, שם חתם על חוזה לשנתיים עם מועדון ליגת המשנה יניסיי והופיע  לראשונה במדיה ב-7 ביולי 2013 במחזור הראשון כששיחק מול רוטור וולגוגרד (1:4) — כשעלה כמחליף בדקה ה-60 ואחרי 3 דקות הבקיע את שער הבכורה שלו. שיחק 79 משחקים והבקיע 19 שערים במגירה יניסיי. ביולי 2016 הפך לשחקן בהרכב של סק"א חברובסק, שאיתה העפיל בסוף העונה לליגת העל. ב-26 ביולי 2017 חתם באנז'י מחצ'קלה. ביוני 2018 הושאל למועדון טובול מליגת העל הקזחית. 
לדבריו, בעתיד הוא רוצה לקבל אזרחות רוסית ואף לשחק עבור הנבחרת הלאומית של רוסיה.
השריר מצדיד האגודל הארוך

השריר מצדיד האגודל הארוך (TA: Musculus abductor pollicis longus) הוא אחד השרירים העמוקים במדור האחורי של האמה. בעת כיווצו, השריר מרחיק (מצדיד) את האגודל ומיישר (פושט) אותו. גיד השריר מהווה יחד עם גיד השריר פושט האגודל הקצר את הגבול הקדמי של תיבת ההרחה האנטומית.

תיאור

השריר מצדיד האגודל הארוך מתחיל מהפנים האחוריים של הגומד, החישור והקרום הבין-גרמי שביניהן. תחל השריר מקורב במעט מזה של השריר פושט האגודל הקצר. גיד השריר נאחז בבסיס עצם המסרק הראשונה (של האגודל).
כאשר השריר פועל יחד עם השריר מצדיד האגודל הקצר הוא מרחיק את האגודל במפרקו עם עצמות שורש כף היד, וכאשר השריר פועל יחד עם השריר פושט האגודל הקצר הוא מיישר את האגודל באותו המפרק.

עצבוב

השריר מצדיד האגודל הארוך מעוצבב על ידי שורשי העצב הצוואריים השביעי והשמיני (C7,C8) דרך העצב הבין גרמי האחורי, ענף של עצב החישור.
ימאל גט"ן

ימאל גט"ן (ברוסית: Ямал-СПГ) הוא פרויקט להפקה, הנזלה ואספקה של גז טבעי בחצי האי ימאל, בצפון סיביר שברוסיה. במסגרת הפרויקט מתוכננת הקמת מפעל עבור ייצור גז טבעי נוזלי (גט"ן) בעל קיבולת של כ 16.5 - מיליון טון בשנה, בהתאם לשדה הגז בחצי האי ימאל, כאשר עתודות הגז מוערכות ב-926 מיליארד מ"ק, וכן מתוכנן נמל לטעינת מוצרים למכלית גז טבעי נוזלי. ההשקעות בפרויקט נאמדות ב -27 מיליארד דולר.
פיאט 126

פיאט 126 היא מכונית עירונית קטנה שיוצרה על ידי חברת פיאט האיטלקית בשנים 1972–1979, ובשנים 1973–2000 על ידי פיאט פולסקי, (FSM) בפולין, (בשמה המסחרי: Zastava 126 וכן: פולסקי פיאט 126p). יוצרו 4,673,655 יחידות בכל קווי היצור באיטליה ובפולין.
דגם כמעט זהה שהתבסס על ה"פיאט 126" יוצר בספרד על ידי חברת סיאט, בין השנים 1974-1982, והיה קרוי סיאט 133. במקביל יוצר הדגם בארגנטינה, בין השנים 1977-1982, והיה קרוי "Fiat 133B".
משחק הזיכרון

משחק הזיכרון (מוכר גם בשם זוגות) הוא משחק חשיבה לילדים שמטרתו להתאים זוגות קלפים תוך שימוש בזיכרון.
במשחק זה המשתתפים פורסים חבילת קלפים, המורכבת מזוגות זהים של קלפים, כאשר התמונה כלפי מטה. כל שחקן בתורו מרים שני קלפים במטרה למצוא שני קלפים זהים. אם שני הקלפים זהים, השחקן יקח את הקלפים אליו והם ייצברו לזכותו, אחרת יחזיר את הקלפים למקומם כאשר פניהם כלפי מטה. בתחילת המשחק, סביר כי יתקשו המשתתפים למצוא שני קלפים זהים, אך ככל שמספר הניסיונות עולה, כך המשתתפים זוכרים את צורת הקלף ומיקומו.
שלה

שֵׁלָה הוא בנו השלישי של יהודה מבת שוע אשתו, ונולד לו בכזיב: "וַתֹּסֶף עוֹד וַתֵּלֶד בֵּן, וַתִּקְרָא אֶת-שְׁמוֹ שֵׁלָה; וְהָיָה בִכְזִיב בְּלִדְתָּהּ אֹתוֹ."  (ספר בראשית, פרק ל"ח, פסוק ה').
PCMCIA

ה־PCMCIA (מאנגלית: האיגוד הבינ"ל של כרטיסי זיכרון למחשב האישי) הוא סטנדרט להתקנים היקפיים למחשבים ניידים. סוג נוסף של התקני זיכרון של PCMCIA הוא ה-ExpressCard.

כרטיס למחשב נייד

גודלו של הכרטיס למחשב נייד הוא כגודלו כרטיס אשראי. ישנם שלושה גדלים שונים השונים בעוביים: טיפוס 1 הוא בעובי של 3.3 מילימטר, טיפוס 2 בעובי של 5 מילימטר, וטיפוס 3 הוא בעובי של 10.5 מילימטר. כולם באורך של 85.6 מילימטר וברוחב של 54 מילימטר.
כרטיסי ה-PC הראשונים נועדו להרחבת זיכרון אולם קיומו של סטנדרט לציוד היקפי לניידים הוביל לפיתוחם של התקנים מסוגים שונים אשר נועדו למפרט זה, למשל כרטיסי רשת, מודמים ואף דיסקים קשיחים.
גם ה-CompactFlash משתמש באותו מפרט החשמלי כמו כרטיס ה-PC, לכן כרטיס PC של CompactFlash דורש רק מתאם שקע (Socket) מתאים.

CardBus

האפיק (bus) ב-PCMCIA הוא בעל רוחב של 16 ביט. CardBus היא גרסה של 32 ביט, הרצה במהירות של 33 מגה־הרץ, על אותם גדלים פיזיים סטנדרטיים. CardBus מכיל גם יכולת שליטה על האפיק, אשר מאפשר לבקר האפיק "לדבר" עם ההתקנים האחרים על האפיק ללא צורך לעבור דרך המעבד. דבר זה מאפשר העברה מהירה של מידע.
כיוון ש-CardBus הוא בעל 32 ביט ותומך בשליטה על האפיק, הוא הופך דומה בצורה מספיקה לPCI, כך ששבבים ומערכות שבבים יכולים להיות מותאמים הן ל-PCI והן ל-CardBus, למשל אלה אשר תומכים בWi-Fi.

ExpressCard

כרטיסי ה-ExpressCard הם כרטיסים שבאו להחליף את הכרטיסים מהדור הישן של ה-PCMCIA ואשר נבנו סביב הארכיטקטורה של הPCI-Express. הם קטנים פיזית מהכרטיסים הקודמים ונכון לשנת 2007 מרבית המחשבים הניידים מגיעים עם כניסה כזו (או לחלופין, ללא כל כניסה ושימוש בהתקנים מסוג USB או FireWire. מחשבי Lenovo הם חריגים בתחום ואלה מגיעים עם כניסה מסוג ExpressCard ו-CardBus.
כרטיסי ה-ExpressCard אינם תומכים לאחור בגרסאות קודמות של ה-PCMCIA בגלל השינוי במבנה הממשק.
יהודה ארז

יהודה ארז (רַזְנִיצֶ'נקוֹ) (30 באפריל 1900 – 22 במאי 1983) היה חלוץ, סופר, עורך וחוקר של תנועת העבודה וההתיישבות העובדת בארץ ישראל.

ביוגרפיה


ארז נולד בשנת 1900 בנובומירגורוד שברוסיה, בן לרבקה לבית פוסק ולירוחם פישל (ממשפחת רבנים וכלי קודש).
למד כמקובל בחדרים ובישיבות בקורסון, קרמנצ'וג, סלובודקה ולומז'ה. בנוסף רכש לעצמו השכלה כללית והצטרף לציונות הסוציאליסטית: היה פעיל במפלגת "פועלי ציון", ובמפלגה הציונית-סוציאליסטית (צ"ס); קיומה של צ"ס, כמו פעילותה של התנועה הציונית בכלל, דוכא ונאסר בראשית שנות העשרים על ידי השלטונות הסובייטים, ורבים מחבריה נעצרו ונשלחו למחנות כפייה בסיביר. ארז עלה לארץ עם חבריו אנשי ארגון "החלוץ" בשנת 1920 בתקופת העלייה השלישית. הוא הצטרף לגדוד העבודה, עסק בחציבה וסלילת כבישים עם חבריו, והיה אחד מן הסופרים וההוגים שבהם. עם חבריו בגדוד העבודה היה ארז ממייסדי קיבוץ תל יוסף בעמק יזרעאל בתרפ"ב (1922), והתגורר בו עד שלהי שנות השלושים; אז עבר אל קיבוץ גבעת חיים.
בשנת 1922 היה ארז מזכיר המרכז של ארגון "חלוצי רוסיה ואוקראינה בפולין". הארגון טיפל בזרם החלוצים הרבים שהצליח להמלט מברית המועצות בראשית שנות העשרים, ולחצות את הגבול הפולני בגניבה בדרכם אל ארץ ישראל. רובם היו מחוסרי תעודות וממון וללא קורת גג לראשם, זרים ולא רצויים בפולין, שהוציאה כנגדם צו גירוש. הם התקשו להשיג רישיונות כניסה לארץ ישראל, במיוחד לאחר מאורעות תרפ"א. הארגון טפל בצרכיהם ומצא דרכים להעלותם.
ב-1932 נישא לאניה איסקוביץ', חלוצה ילידת קישינב (1909–1952). היה אב לגד ורבקה חן (שהייתה מחנכת, מנהלת בית ספר משגב).
יהודה ארז נפטר במאי 1983, בגיל 83. נקבר בקיבוצו, גבעת חיים איחוד.

יצירתו

במשך השנים יצר ארז ספרות מסאית אישית-חווייתית וקולקטיבית-היסטורית, שנושאיה העיקריים היו קשורים בחוויות המכוננות של ימי נעוריו ובחרותו. והם: קורות הציונות ברוסיה בשלושת העשורים הראשונים של המאה ה-20 ודברי ימי העלייה השלישית, אשר התחוללו בשנות מהפכה, מלחמה, פרעות ועקירה של רובה ככולה של יהדות מזרח אירופה; ומאידך גיסא, התאוששותו וצמיחתו של היישוב היהודי בארץ ישראל, למרות מאורעות דמים ואבטלה, בראשית שנות המנדט הבריטי. הוא הרבה לכתוב עליהם, לאסוף תעודות וזיכרונות, ולעשות במילותיו ועריכותיו להערכתם ולהבנתם.
ארז היה מן הכותבים והעורכים בכתבי העת של חלוצים כבר בשנתו הראשונה בארץ: ב"הסולל" וב"מחיינו". הוא היה עורך חבר במערכות הוצאות הספרים עם עובד ועיינות. ובמסגרתן, תיעד וערך לראשונה כתבים נבחרים של מנהיגים ומורי דרך ביישוב היהודי החדש בארץ ישראל: יצחק בן-צבי, ברל כצנלסון, דוד בן-גוריון, עדה מימון, לוי אשכול, שלמה לביא, אליהו גולומב ושלמה לויטין. חיבוריו, הקבצים שליקט ואופי עריכותיו, תרמו רבות להבנת תולדות החלוציות, ההתיישבות ותנועת העבודה הארצישראלית.
ישראל ליאור

ביוגרפיה

ליאור (במקור ליטואר) נולד בפולין ועלה לארץ ישראל ב-1937, בה התגורר בבית סבו וסבתו בחיפה. הוריו שנותרו בפולין נספו בשואה. הוא למד בבית הספר המקצועי בסמ"ת שליד הטכניון. היה פעיל במנגנון הקבע של ארגון ההגנה, בוגר קורס מ"מים מחזור ט"ו של הארגון ושימש מדריך בקורס מפקדי מחלקות, היה מדריך ראשי בנפת זבולון. פיקד על פלוגת הסטודנטים של הטכניון ועל היחידה המיוחדת של ההגנה בחיפה. ב-1947 מונה לסגן מפקד גדוד חי"ש 22 של חטיבת לבנוני בצפון ישראל, היה מפקדו השני של גדוד 11 "אלון", שפעל בתחילת מלחמת העצמאות תחת חטיבת גולני ובהמשך תחת חטיבת יפתח וחטיבת עודד. הגדוד בפיקודו לחם בקרבות בגליל המזרחי ובגליל העליון בין השאר בקרב על מצודת כ"ח. בהמשך המלחמה שימש קצין המבצעים של חטיבת גולני. 
לאחר מלחמת העצמאות עסק בארגון כוחות המילואים בצפון ופיקד על בית הספר להכשרת חיילי מילואים, בשנים 1951 עד 1954 שימש ראש מטה חטיבת חיל רגלים וקצין אג"ם בפיקוד הצפון. הדריך במכללה הבין-זרועית לפיקוד ולמטה ופיקד על מחוז תל אביב בשנים 1960 עד 1963, בתקופה זו פיקד על מצעד צה"ל ביום העצמאות ה-14 בשנת תשכ"ב (1962) שנערך בעיר. 
בשנים 1963 עד 1966 שימש ראש אכ"א/פרט באגף כוח האדם. בפברואר 1966 מונה למזכיר הצבאי של ראש הממשלה לוי אשכול. הוא ליווה את אשכול בתקופת ההמתנה ובמלחמת ששת הימים ובפעולת כראמה. לאחר פטירתו של אשכול המשיך לכהן בתפקיד תחת ראש הממשלה גולדה מאיר וליווה אותה במהלך מלחמת ההתשה ומלחמת יום הכיפורים. במקביל החליף את אהרון יריב ביולי 1973 כיועץ ראש הממשלה לענייני מלחמה טרור. ביוני 1974 השתחרר משירות הקבע.
לאחר שחרורו שימש מנכ"ל חברת הנפט הלאומית, הממונה על חיפושי הנפט, עד 1978. לאחר מכן שימש מחזיק תיק הפועל במועצת פועלי תל אביב-יפו. נפטר במאי 1981.
ב-1987 יצא לאור ספרו של איתן הבר, היום תפרוץ מלחמה, ספר זיכרונות שהחל לכתוב עם ישראל ליאור.
אלכסנדר פולוקארוב

קריירה

את תחילת דרכו בכדורגל המקצועני החל פולוקארוב בקבוצת זאריה וורושילובגרד. ב-1980 עבר לטורפדו מוסקבה בה שיחק 319 משחקים וכבש 21 שערים. במהלך תקופתו בטורפדו מוסקבה זכה פולוקארוב בגביע הסובייטי ב-1986. ב-1991 עבר פולוקארוב למכבי תל אביב, איתה זכה באליפות אחת (1991/1992), גביע המדינה אחד (1993/1994) ופעם אחת בגביע הטוטו (1992/1993).
לאחר שעזב את מכבי תל אביב, שיחק פולוקארוב עונה אחת במכבי הרצליה, עונה אחת בהפועל ירושלים ועונה אחת במכבי עירוני אשדוד (עמה העפיל לליגת העל). לאחר מכן חזר לטורפדו מוסקבה ופרש ממשחק פעיל לאחר 17 משחקים במדי הקבוצה.
לאחר שפרש מונה פולוקארוב לעוזר מאמן של קבוצת פ.צ. מוסקבה. בשנת 2010 מונה פולוקארוב זמנית למאמן הקבוצה. החל משנת 2011 מעוסק כמאמן ילדים במועדון טורפדו מוסקבה.
I'll Be Lovin' U Long Time

רקע וכתיבה

השיר נכתב על ידי מריה קארי, דיג'יי טומפ, קריסטל ג'ונסון ו-T.I. והופק על ידי קארי ודיג'יי טומפ. כמו כן, יצא הסינגל בפורמט של תקליטור ותקליט 12 אינץ'. בין היתר, השיר הוא שיר בסגנון הרית'ם אנד בלוז, המשלב בתוכו גם את סגנון ההיפ-הופ סול והפופ. 
כמו כן, עלה השיר לרשת הזרמת המדיה ספוטיפיי, כמה שנים לאחר שיצא.
יאיר להמן

יאיר להמן (נולד ב-11 ביוני 1975) הוא שחקן, במאי, תסריטאי ומורה למשחק.

קורות חייו

יאיר להמן נולד בירושלים וגדל בשכונת רמות אשכול. הוא הרביעי מבין שישה ילדים ולו שלושה אחים ושתי אחיות. הוא בוגר התיכון התורני הימלפרב בירושלים. את שירותו הצבאי עשה להמן בחטיבת הצנחנים והשתחרר בדרגת סרן.
לאחר שירותו הצבאי הלך להמן ללמוד בסטודיו למשחק ניסן נתיב (2004-2001) ובמכללת סמינר הקיבוצים ללימודי בימוי (2006).
ב-2005 כתב להמן את ההצגה "הקרב על המגה בית" וביים אותה, במסגרת פסטיבל חיפה להצגות ילדים.
משנת 2008 עד שנת 2011 השתתף להמן (משחק וכתיבה) במופע קלבת שבת, מופע מערכונים סאטירי בהנחיית ג'קי לוי ובהשתתפות שחקני תיאטרון האינקובטור.
ב-2009 ייסד להמן את תיאטרון "על הדרך", תיאטרון העורך סיורים תיאטרליים בהנחיית שחקנים מקצועיים בסמטאות ירושלים.
ב-2010 יצר להמן בשיתוף תיאטרון האינקובטור ובית אבי חי את המופע "פרה שחוטה". בסדרת המופעים "נשחטת" בכל שבוע פרה קדושה אחרת מהתרבות היהודית, כגון אלוהים, שבת, סקס ועוד, על ידי עיסוק קומי ועם זאת מעמיק בפינות האפלות של כל נושא, בעובדות הפחות מדוברות ובמיתוסים. המופע רץ במשך ארבע עונות בהשתתפותם הקבועה של יאיר להמן, ענבל לורי ואלי חביב ובהשתתפות שחקנים מתחלפים. כיום מועלה המופע בבית מזי"א לתיאטרון בירושלים.
בין השנים 2008-2011 שיחק להמן בסדרת המתח הישראלית תמרות עשן שהועלתה בערוץ הוט 3 של חברת הטלוויזיה HOT בתפקיד עירד שלח.
יאיר להמן הוא חבר בתיאטרון האינקובטור. במסגרת זו שיחק להמן בהצגה "מעשה כשפים" המבוססת על סיפור קצר של שלום עליכם ובהצגה "אהבה בבקשה" המבוססת על כתבים של אנטון צ'כוב.